## Pravilnik o načinu korištenja sredstava ostvarenih od naknada za obavljanje ribolova na moru

### NN 144/2003 (15.9.2003.), Pravilnik o načinu korištenja sredstava ostvarenih od naknada za obavljanje ribolova na moru

# MINISTARSTVO POLJOPRIVREDE I ŠUMARSTVA

2105

Na
temelju članka 46. stavka 3. Zakona o morskom ribarstvu (»Narodne novine«, broj
46/97 – pročišćeni tekst) ministar poljoprivrede i šumarstva donosi

## PRAVILNIK

### O NAČINU KORIŠTENJA SREDSTAVA OSTVARENIH OD NAKNADA ZA OBAVLJANJE RIBOLOVA NA MORU

Članak 1.

Ovim Pravilnikom propisuje se način korištenja
sredstava osigu­ranih u Državnom proračunu Republike Hrvatske, namijenjenih
financiranju praćenja stanja biološkog bogatstva mora u svrhu racionalnog
gospodarenja i financiranju mjera unaprije­đenja morskog ribarstva.

Članak
2.

U
smislu ovoga Pravilnika praćenje stanja biološkoga bogat­stva mora, u svrhu
racionalnog gospodarenja (u daljnjem tekstu: monitoring) je praćenje sastava,
rasprostranjenosti strukture, smrt­nosti, rasta i obimnosti priobalnih
pridnenih i pelagijskih naselja riba i drugih morskih organizama.

Članak
3.

U
smislu ovoga Pravilnika mjere za unaprijeđenje morskog ribarstva su:

1.
financiranje primijenjenih znanstvenih istraživanja iz područja morskoga
ribolova (u daljnjem tekstu: istraživanja) koja se odnose na unaprijeđenje
tehnologije ribolova, selektivnost ribolovnih alata i sl.;

2. financiranje otkupa povlastica temeljem kojih
pravne i fizičke osobe obavljaju ribolov uz uporabu pridnenih povlačnih alata u
ribolovnim zonama A, E, F i G;

3. postavljanje umjetnih brakova u ribolovnom moru;

4. poribljavanje ribolovnog mora ribama i drugim
morskim organizmima;

Članak 4.

Za provođenje programa monitoringa i za financiranje
istra­ži­vanja Ministarstvo poljoprivrede i šumarstva (u daljnjem tekstu:
Ministarstvo) raspisuje pozivni natječaj.

Poziv na natječaj upućuje se domaćim pravnim osobama
registriranim za poslove istraživanja morskoga ribarstva.

U natječaju mora biti navedeno područje ribolovnog
mora, vrijeme, sadržaj i opseg monitoringa ili istraživanja.

Članak 5.

Ponuda za provođenje programa monitoringa i istraživanja
podnosi se Ministarstvu.

Ponuditelj u ponudi treba navesti:

– novčana sredstva potrebna za provođenje monitoringa
ili istraživanja;

– način provođenja monitoringa ili istraživanja kao i
način dostavljanja izvješća.

Članak 6.

S pravnom osobom koja je na temelju provedenog natječaja
odabrana za provođenje monitoringa ili istraživanja Ministarstvo sklapa ugovor.

Ugovor se sklapa u pisanom obliku i sadrži:

1. podatke o ugovornim stranama,

2. način provođenja monitoringa ili istraživanja,

3. područja ribolovnog mora za koje se provodi
monitoring ili istraživanja,

4. iznos koji se isplaćuje na ime provođenja
monitoringa ili istraživanja i dinamika isplate,

5. obvezu izvršitelja da u izvješće unese podatke o
utrošku sredstava,

6. mjesto i nadnevak sklapanja ugovora i potpisa
ugovornih strana.

Članak 7.

Otkup povlastica za obavljanje ribolova pridnenim
povlač­nim alatima (u daljnjem tekstu: povlastica) odnosi se samo na vlasnike
povlastica i brodove kojima se obavlja ribolov u ribolovnim zonama A, E, F i G.

Visinu
naknade za otkup povlastice odredit će ministar poljoprivrede i šumarstva (u
daljnjem tekstu: ministar).

Članak
8.

Za
otkup povlastice Ministarstvo raspisuje natječaj.

Natječaj
se objavljuje u službenom glasilu Republike Hrvat­ske i u dnevnom tisku.

U Natječaju
za otkup povlastica moraju biti navedena ukupna sredstva namijenjena za otkup
povlastice i način izračuna visine novčanog iznosa koji se daje na ime
otkupljene povlastice.

Članak
9.

Za
otkup povlastice mogu se natjecati pravne i fizičke osobe kojima je izdana
povlastica za obavljanje ribolova pridnenim povlačnim alatima i za brodove
porivne snage stroja do 184 kW (250 KS) ako udovoljavaju slijedećim uvjetima:

– da
aktivno obavljaju ribolov pridnenim povlačnim alatima što mogu dokazati
evidencijom ulova u zadnje tri godine;

– da
obavljaju ribolov pridnenim povlačnim alatima najmanje 30 dana u godini
(prosjek za trogodišnje razdoblje) u ribolovnim zonama A, E, F i G.

Članak
10.

Visina
iznosa za otkup povlastice određuje se prema ribolovnom naporu (prosječan broj
ribolovnih dana u jednoj godini prema evidenciji ulova u zadnje tri godine) i
porivnoj snazi stroja broda i to tako da je vrijednost jednog ribolovnog dana
750,00 kn i vrijednost 1 kW porivne snage stroja broda 300,00 kn. Ukupna
vrijednost po brodu ne smije iznositi više od 150.000,00 kn.

Članak
11.

Uz
zahtjev za otkup povlastice prilaže se:

a) za
fizičke osobe:

–
obrtnica,

–
povlastica za obavljanje gospodarskog ribolova na moru.

b) za
pravne osobe:

– izvod iz registra po nadležnom trgovačkom sudu,

– povlastica za obavljanje gospodarskog ribolova na
moru.

c) za brod na koji se povlastica odnosi:

– izvod iz registra (naziv, vlasništvo, snaga
porivnog stroja),

– ako brod ima više vlasnika ugovor o zajedničkom
koriš­tenju, odnosno vlasništvu kao i izjave svih vlasnika o namjeri
odustajanja od povlastice.

d) izjava o odustajanju od daljnjeg obavljanja
ribolova osim za ulov sitne plave ribe.

e) izjava o prenamjeni broda i to za sljedeće
namjene:

– ulov sitne plave ribe,

– turistički sportsko-rekreacijski ribolov,

– turističke namjene,

–
prijevoz ljudi i roba.

Nepotpuni
zahtjevi neće se razmatrati.

Članak
12.

Prijedlog
za otkup povlastice podnosi Povjerenstvo za otkup povlastica koje imenuje
ministar.

Povjerenstvo
iz stavka 1. ovoga članka je sastavljeno od pred­sjednika, dva člana i tajnika.

O radu Povjerenstva vodi se zapisnik, a u zapisnik se
unose svi podaci značajni za donošenje odluke.

Zapisnik vodi tajnik, a potpisuju ga predsjednik i
svi članovi Povjerenstva.

Članak 13.

O odabiru kandidata kojima će se otkupiti povlastica
ministar donosi rješenje koje je konačno u upravnom postupku.

Članak 14.

S odabranim kandidatima sklapa se ugovor o otkupu
povlastice.

Ugovor o otkupu povlastice sklapa se u pisanom obliku
i sadrži:

1. podatke o ugovornim stranama,

2.
iznos koji se isplaćuje na ime otkupa povlastice i način isplate,

3. odredbe o vraćanju povlastice ili brisanja iz
povlastice svih načina obavljanja ribolova osim ulova sitne plave ribe,

4. mjesto i nadnevak sklapanja ugovora i potpisa
ugovornih strana.

Članak 15.

Sredstva za otkup povlastice isplaćuju se putem žiroračuna
pravne ili fizičke osobe koja je stekla pravo na otkup povlastice.

Članak 16.

Postavljanje umjetnih brakova u ribolovnom moru i
poribljavanje ribolovnog mora ribama i drugim morskim organizmima obavljat će
se temeljem znanstveno-stručne podloge domaćih pravnih osoba registriranih za
poslove istraživanja morskoga ribarstva.

Izvođači radova na umjetnim brakovima, odnosno
dobavljači ribe i drugih morskih organizama u svrhu poribljavanja odabrat će se
putem javnog natječaja.

Članak 17.

Stupanjem na snagu ovog Pravilnika prestaje važiti
Pravilnik o načinu korištenja sredstava ostvarenih od naknada za obavljanje
ribolova na moru (»Narodne novine« 69/97).

Članak 18.

Ovaj Pravilnik stupa na snagu
danom objave u »Narodnim novinama«.

Klasa:
011-02/03-01/70
Urbroj: 525-01-02-2
Zagreb, 8. rujna 2003.

Ministar
poljoprivrede i šumarstva
**mr. sc.** **Božidar
Pankretić,** v. r.

Pravilnik, NN 144/2003-2105